投贈徐平江三十韵
作者：韓元吉
朝代：宋

paragraphs: 上聖恢方域，吳門翊帝京。
千秋季子國，百雉闔閭城。
屏翰資良牧，文昌輟貳卿。
龍墀虛紫橐，虎節駐紅旌。
河潤功初洽，棠陰政已成。
農桑歸愷悌，弦管樂升平。
世仰韋公譽，人高白傅名。
雲樓凌月府，花島爛蓬瀛。
香霧凝春晝，橋虹卧曉晴。
清規三不惑，盛事二難并。
舊俗寧論化，重臨倍有聲。
向來宣使指，曾是格刑清。
自覿銅魚拜，欣聞竹馬迎。
五湖歌吹滿，兩郡吏民爭。
嚴助書頻賜，蕭卿治欲更。
還應對宣室，俱議直承明。
鼎席猶虛位，戎亭正息兵。
安危均注意，中外等持衡。
補衮才猷壯，康時智略宏。
天津飛驥足，雲路逸鵬程。
疇昔參賓從，頑疏荷鑒評。
馳驅奉刀筆，談笑接簪纓。
夢結閩陬遠，心驚漲潦橫。
寄身侔困鮒，盡室逭長鯨。
官牒霑微祿，恩波拯再生。
膺門憐舊契，禰薦及難兄。
未釋鹽車駕，徒懷瓦釜鳴。
幾年良自哂，一飽定誰營。
洛下裘空敝，新豐酒獨傾。
知公行入輔，故吏敢言情。